春風辭寄武威石秘校
作者：釋重顯
朝代：宋

paragraphs: 春風何蕭蕭，和雨復兼雪。
坼花功未深，偃草勢曾烈。
毗城癡愛老，怯寒對清拙。
襄巖影響士，難御同孤劣。
鼇峰人不來，柴門亦休閉。
松頭栗鼠下，時把藤牀囓。
庭際霜禽歸，屢啄雪錢缺。
一旦春風息，暖日生林樾。
幽徑磐百上，拄筇行且歇。
無絃兮莫彈，有語兮存舌。
冷落流水聲，古之若爲說。
凋殘早梅樹，今之若爲别。
俯仰身力輕，翻憶春風切。
爲吾吹却塵，欲革分岐轍。
爲吾吹却雲，欲問遼空月。
不知天地間，堪爲誰交結。